LV Eiropas Savienības Oficiālais Vēstnesis C 270/15

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

(2007/C 270/09)

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

“OIGNON DOUX DES CEVENNES”

EK Nr.: FR/PDO/005/0314/25.09.2003

ACVN ( X ) AĢIN ( )

Šis kopsavilkums nosaka galvenos produkta specifikācijas elementus informācijas nolūkā.

1. Atbildīgais departaments dalībvalstī:

Nosaukums: Institut National de l'Origine et de la Qualité (INAO) Adrese: 51, rue d'Anjou F-75008 Paris Tālr.: (33) 153 89 80 00 Fakss: (33) 142 25 57 97 E-pasts: info@inao.gouv.fr

2. Grupa:

Nosaukums: Association de Défense de l'Oignon Doux des Cévennes (A.D.O.C.) Adrese: 15, avenue Emmanuel d'Alzon F-30120 Le Vigan Tālr.: (33) 467 82 69 34 Fakss: (33) 467 82 69 16 E-pasts: defenseoignondoux.cevennes@wanadoo.fr Sastāvs: ražotāji/pārstrādātāji ( X ) citi ( )

3. Produkta veids:

1.6. grupa. Svaigi vai pārstrādāti augļi, dārzeņi un labība

4. Specifikācija:

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums: “Oignon doux des Cévennes”

4.2. Apraksts: Lieli, spīdīgi ziemas sīpoli, to krāsa ir no perlamutra baltas līdz vara brūnai, forma — no apaļas līdz iegarenai, miza — plāna un puscaurspīdīga. Zvīņlapas ir biezas, to mīkstums — balts, vidēji stingrs un sulīgs. Sausnas saturs nepārsniedz 10 %. Termiski neapstrādāti sīpoli ir kraukšķīgi, ar maigu un vienmērīgu smaržu, to garša nav ne sīva, ne rūgta. Pēc termiskās apstrādes saglabā spīdumu un kļūst caurspīdīgi, eļļaini, sulīgi un saldi, bez rūgtuma piegaršas, bet ar kastaņu un brūni apcepta ēdiena smaržu.

4.3. Ģeogrāfiskais apgabals: Sīpolus sēj vai stāda, audzē un iepako ģeogrāfiskajā apgabalā, kuru veido šādas pašvaldības Gāras [Gard] departamentā: Arphy, Arre, Arrigas, Aulas, Aumessas, Avèze, Bez-et-Esparon, Bréau-et-Salagosse, Colognac, Cros, Lasalle, Mandagout, Mars, Molières-Cavaillac, Monoblet, Notre-Dame-de-la-Rouvière, Pommiers, Roquedur, Saint-André-de-Majencoules, Saint-André-de-Valborgne, Saint-Bonnet-de-Salendrinque, Saint-Bresson, Sainte-Croix-de-Caderle, Saint-Julien-de-la-Nef, Saint-Laurent-le-Minier, Saint-Martial, Saint-Roman-de-Codières, Soudorgues, Sumène, Vabres, Valleraugue un Vigan (le).

4.4. Izcelsmes apliecinājums: Katrs tirgotājs INAO iesniedz atbilstības deklarāciju, un tādā veidā nozarē tiek reģistrēti visi tirgotāji, kas izmanto attiecīgo produkta nosaukumu.

Sīpoliem jābūt audzētiem zemes gabalos, kurus INAO atzīst par piemērotiem saskaņā ar atrašanās vietas un audzēšanas apstākļu kritērijiem, kas paredzēti ACVN specifikācijā. Šādas atzīšanas pieprasījumi jāiesniedz līdz tā gada 31. decembrim, kas ir pirms sēšanas vai stādīšanas gada.

Katru gadu audzētājiem jāsagatavo:

audzēšanas deklarācija, norādot zemes gabalus, kuros sīpoli iesēti vai iestādīti,

ražas deklarācija, norādot no katra zemes gabala novāktos sīpolu daudzumus.

Visā audzēšanas ciklā audzētājiem jāreģistrē katrā sīpolu laukā veiktās darbības.

No katra atsevišķa lauka novāktos sīpolus glabā atsevišķi, un tiem piešķir īpašu identifikācijas numuru.

Audzētāji un iepakotāji reģistrē ienākošos un izejošos daudzumus, lai varētu noteikt sīpolu izcelsmi un galamērķi, kā arī tirgū laistos daudzumus. Šos datus dara pieejamus par kontroli atbildīgajām amatpersonām.

Sīpolus tirgo iepakojumā, uz kura norādīts iepakotājs, iepakošanas datums un preču partijas identifikācijas numurs.

Iepakotajām partijām veic izlases veida organoleptisko pārbaudi un, vajadzības gadījumā, analītisko pārbaudi.

4.5. Ražošanas metode: Sīpoliem jābūt sētiem vai stādītiem, audzētiem un iepakotiem 4.3. punktā definētajā audzēšanas apgabalā.

Sēklas

Sēklas iegūst no Sevēnu [Cévennes] apgabalam raksturīgo saldo sīpolu šķirnes sīpoliem, kuri pieder sugai “Allium cépa L.” un kuriem piemīt šādas īpašības:

stobrveida lapas plakanas, vidēji intensīvā zaļganzilā tonī,

lieli, apaļi vai iegareni sīpoli ar plānu mizu un biezām, sausām zvīņlapām, kuru mīkstums ir balts un vidēji stingrs un krāsa — no perlamutra baltas līdz vara brūnai,

vidēji ilgs nogatavošanās laiks,

sausnas saturs nepārsniedz 10 %.

Iepriekš aprakstītajām šķirnes prasībām atbilstošas ir reģistrēto šķirņu “Cénol” un “Toli” sēklas, kā arī saimniecībās izaudzētās sēklas.

Audzēšanas cikls

Audzēšanas metodēm jābūt tādām, lai iegūtu ilgi uzglabājamus vienāda izmēra sīpolus, kuri atbilst iepriekš aprakstītajām šķirnes prasībām.

Sēklas no 1. janvāra līdz 15. martam izsēj stādu audzētavā; maksimālais izsējas blīvums ir 1 200 augi kvadrātmetrā.

No 15. aprīļa līdz 10. jūnijam dēstus, kuriem ir izaugušas 3-4 lapas, ar rokām izstāda uz lauka. Stādījumu blīvums nedrīkst pārsniegt 80 augus kvadrātmetrā.

Jālaista maz, bet regulāri un tik ilgi, līdz sākas dabīga sīpolu lakstu atmiršana.

Mēslošanā priekšroka dodama organiskajiem mēslošanas līdzekļiem mērenās devās. Minerālo slāpekli kaisa vairākas reizes; pēdējā mēnesī pirms ražas novākšanas to izmantot vairs nedrīkst.

Aizliegts izmantot augu pretdīgšanas līdzekļus.

Sīpolus no zemes izceļ un novāc ar rokām.

Ražas novākšanas periods ir no augusta līdz septembrim, un ražas novākšanu var sākt, kad ir nokaltuši 50 % sīpolu lakstu.

Agronomiskais ievākums individuālam laukam nedrīkst pārsniegt 100 tonnas no hektāra.

Pēc ražas novākšanas sīpoli jāžāvē. To var darīt uz lauka vai telpās, vai abējādi.

Sīpolus uzglabā sausās, labi vēdinātās telpās vai vēsā vietā.

Pēc žāvēšanas tiem nogriež saknes un atdala bojātos un cieši nepiegulošos apvalkus, lai sīpoli būtu gludi un spīdīgi. Pataustot tiem jābūt sausiem.

Lai saglabātu produkta kvalitāti, iepakošana jāveic iepriekš minētajā ģeogrāfiskajā apgabalā. Sīpolus iepako audzētājs vai iepakošanas uzņēmums. Sīpolus iepakojot to audzēšanas apgabalā, novērš nevajadzīgu produkta pārvietošanu, kā arī saglabā šiem sīpoliem raksturīgās iezīmes, kā plānā un puscaurspīdīgā, ļoti trauslā miza, kas paliek nebojāta. Ja sīpoli iepakoti vēlāk par 15. maiju nākamajā gadā pēc ražas novākšanas, nosaukumu “Oignon Doux des Cévennes” to apzīmēšanai izmantot nedrīkst. Visbeidzot, iepakotajām partijām veic izlases veida organoleptisko un analītisko pārbaudi, kas ļauj pārliecināties par to, vai sīpoli atbilst vajadzīgajam organoleptiskajam profilam.

Sīpoli tirgū jālaiž oriģinālajā iepakojumā, kuru izmanto vienīgi sīpoliem ar nosaukumu “Oignon Doux des Cévennes”. Tirgošanu nedrīkst sākt pirms ražas novākšanas gada 1. augusta.

4.6. Saikne: Sevēnu kalnu dienvidu nogāzes nav sevišķi labi piemērotas lauksaimniecībai un neatrodas intensīvās lopkopības apgabalos, tāpēc daudzi sevēnieši ir izveidojuši naturālās saimniecības. Spītējot nelabvēlīgajiem dabas apstākļiem, viņi ir iekopuši pārtikas kultūraugu sējumus un stādījumus. Viņi maksimāli izmanto lauksaimniecībai derīgos zemes gabalus un turklāt ir izveidojuši reljefa īpatnībām pieskaņotas terases, kuru balsts ir akmens krāvuma sienas un kuras tiek apūdeņotas ar gravitācijas spēka palīdzību no kanāla, kas ūdeni ņem kalnu upju augštecē. Šīs terases vietēji iedzīvotāji sauc īpašā vārdā — “cébières”.

Turklāt klimatiskie apstākļi reģionā ir veicinājuši tādu kultūru audzēšanu, kuras iespējams novākt pirms ekvinokcijas lietu sezonas.

Saldie sīpoli kā tradicionāli audzēti dārzeņi ir daļa no reģiona un tā iedzīvotāju identitātes.

To audzēšanas paņēmienus laika gaitā ir veidojuši šādi apstākļi:

nelīdzens reljefs ar stāvām nogāzēm. Terašu izveide ir palīdzējusi apturēt augsnes izskalošanos un novērst eroziju. Nelīdzenais reljefs ir viens no galvenajiem iemesliem, kāpēc šādas terases ir vajadzīgas. Arī mūsdienās senās terases, kas izveidotas pie ciematiem vai viensētām, joprojām tiek uzskatītas par labākajām vietām sīpolu audzēšanai,

vieglas, “elpojošas” augsnes, kas ir neuzņēmīgas pret parazītiem un mērenu fitosanitāru slodzi. Šīs augsnes iezīmes un ļoti labais mikroklimats nozīmē, ka augmaiņa nav vajadzīga; dažās terasēs sīpolus bez pārtraukuma audzē jau vairāk nekā 50 gadus,

Vidusjūras klimats ar izteikti sausām vasarām un reizumis stipriem lietiem. Temperatūra un saulaino dienu skaits ir pietiekams, lai labi izsauļotajās nogāzēs noslēgtos relatīvi īss augšanas cikls, kurš sākas agrā pavasarī un dod ražu pietiekami drīz, lai sīpolus varētu žāvēt turpat uz lauka, pirms sākušās rudens lietavas,

audzēšanas paņēmieni ir cieši saistīti ar vietējiem apstākļiem (mazi un izkaisīti lauki, kurus mehanizēti apstrādāt nav iespējams). Tāpēc audzēšanas tehniskie paņēmieni ir pielāgoti nelabvēlīgajiem dabas apstākļiem: sīpolus izstāda un arī novāc ar rokām, veido blīvus stādījumus u.c.

Arī audzējamo šķirņu izvēle atspoguļo šo vides un audzēšanas mijiedarbību: gadu gaitā audzētāji atlasījuši materiālu, kas ir vietējiem apstākļiem piemērotākais ne tikai augšanas cikla un glabāšanas īpašību, bet arī garšas un gaumes ziņā.

Dabīgo vides apstākļu kopums šajā reģionā ir bijis sevišķi labvēlīgs tieši sīpoliem, un paaudzēs uzkrātās Sevēnu lauksaimnieku zināšanas ir guvušas daudzveidīgu pielietojumu gan pārveidojot dabīgo vidi, lai piemērotu to konkrētā produkta audzēšanas vajadzībām, gan ar selekcijas palīdzību pilnveidojot pašu augu, lai izmantotu vietējos vides apstākļus.

4.7. Pārbaudes struktūra:

Nosaukums: Institut National de l'Origine et de la Qualité (INAO) Adrese: 51, rue d'Anjou F-75008 Paris Tālr.: (33) 153 89 80 00 Fakss: (33) 142 25 57 97 E-pasts: info@inao.gouv.fr





Nosaukums: D.G.C.C.R.F. Adrese: 59, bd Vincent Auriol F-75703 Paris Cedex 13 Tālr.: (33) 144 87 17 17 Fakss: (33) 144 97 30 37 E-pasts: C3@dgccrf.finances.gouv.fr

4.8. Marķējums: Uz katra sīpolu iepakojuma jābūt marķējumam ar vismaz šādu informāciju:

izcelsmes nosaukums,

norāde “appellation d'origine contrôlée” jeb “A.O.C.”, kurai jābūt tieši pirms vai tūlīt pēc izcelsmes nosaukuma; nav pieļaujams nekāds papildu teksts starp nosaukumu un norādi,

iepakotājs,

iepakošanas datums,

preču partijas identifikācijas numurs.

(1) OV L 93, 31.3.2006., 12. lpp.